Excellentissimo domino suo Philippo Dei gratia illustri regi Francorum, Hugo episcopus Eduensis, ejus fidelis devotus, cum omni reverentia regnare in eo feliciter a quo bona cuncta procedunt. Justis petentium desideriis dignum est facilem prebere consensum et ea facere que a juris et rationis stamite non discordant, et que ad subditorum spectant tranquillitatem et pacem. Cum itaque sedes mea episcopalis Eduensis in villa Flavigniacensi quasdam possessiones, juridictiones et jura habeat et habuerit ab antiquo, possessionibus, juridictionibus et justiciis abbatis et conventus monasterii Flavigniacensis contiguas et cognexas, occasione cujus cognexitatis inter ecclesiam Eduensem et dictam sedem episcopalem ex una parte, et dictos abbatem et conventum et eorum monasterium ex altera, plura mala et infinita littigia hactenus provenerunt, visum esse nobis fuit expediens sedi episcopali et monasterio predictis invenire viam per quam possent dicta mala et littigia removeri. Et sic ego dictus episcopus certis rebus et possessionibus michi et sedi ipsi episcopali Eduensi datis et permutatis ab abbate et conventu antedictis, quicquid sedes Eduensis predicta habebat apud Flavigniacum in territorio et finagio dicte ville dictis abbati et conventui ex causa permutationis tradidi, prout in litteris super hoc confectis sigillo meo et sigillo beati Nazarii Eduensis, quo utitur capitulum Eduense, et sigillis abbatis et conventus predictorum sigillatis plenius continetur, si dignitati vestre regie placuerit et permutationem hujusmodi confirmare dignetur. Quare supplico excellentie regie majestatis quatinus dicte permutationi tam utili tamque utrique ecclesie fructuose suum prebeat consensum pariter et assensum et eam dignetur auctoritate regia confirmare. Datum et sigillo meo sigillatum anno Domini millesimo ducentesimo nonagesimo tertio die sabbati post quindenam Pasche.